ปรับแผนคุมหนี้หนุนงบสมดุล5ปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — สบน.ดันแก้กฎหมายลดหนี้ กองทุนฟื้นฟูฯบริหารเงินคงคลังหนุนงบสมดุลภายใน 5 ปี
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.จะบริหารจัดการเพื่อลดภาระหนี้สินของประเทศให้ต้นทุนต่ำลง ตามบันทึกข้อตกลงความร่วมมือ (เอ็มโอยู) ระหว่างกระทรวงการคลังกับสำนักงบ ประมาณ เพื่อเดินหน้ายุทธศาสตร์การคลังยั่งยืนเพื่อไทยเข้มแข็ง ตั้งเป้าหมายเข้าสู่งบสมดุลใน 5 ปี โดยที่ทำอยู่มีทั้งการปรับโครงสร้าง (รีไฟแนนซ์) การยืดหนี้ (โรลโอเวอร์) รวมถึงการออกตราสารให้ถูกจังหวะ
นายจักรกฤศฏิ์ กล่าวว่า ขณะนี้มี 2 เรื่องสำคัญที่ สบน. ต้องเร่งผลักดันเพราะจะช่วยลดภาระได้มาก คือ 1.การลดภาระหนี้ในส่วนหนี้สินของกองทุนเพื่อการฟื้นฟูและพัฒนาระบบสถาบันการเงิน (FIDF) โดยหากสามารถมีการแก้ไขกฎหมายเพื่อนำเงินไปใช้คืนหนี้ได้ ก็จะลดภาระหนี้ที่มีอยู่ราว 6 หมื่นล้านบาทต่อปีได้ 
2.การบริหารจัดการเงินคงคลังเพื่อให้มีรายได้ โดยนำวงเงินส่วนที่เกินจำเป็นจากบัญชีที่ 1 ของธนาคารแห่งประเทศไทย (ธปท.) มาบริหารด้วยการเปิดบัญชีเงินฝากกับทาง ธปท. หรือกับทางธนาคารพาณิชย์ เพื่อให้ได้ดอกผลที่จะสามารถนำไปใช้ลดภาระหนี้ทั้งดอกเบี้ยและต้นเงิน
ก่อนหน้านี้ นายกรณ์ จาติกวณิช รมว.คลัง ระบุว่า งบประมาณที่จะเข้าสู่สมดุลใน 5 ปี ไม่รวมภาระดอกเบี้ยจากการตั้งงบประมาณใช้หนี้สาธารณะจำนวน 1.8 แสนล้านบาท
นายจักรกฤศฏิ์ กล่าวอีกว่า การจะเข้าสู่งบสมดุลให้ได้ภายใน 5 ปีอย่างแท้จริงนั้น ต้องให้ทุกหน่วยงานสำรวจตัวเองว่าสามารถลดรายจ่ายส่วนใดได้บ้าง ซึ่งในด้านการลงทุนของภาครัฐที่จำเป็นต้องมีนั้น ก็ต้องเร่งผลักดันการลงทุนร่วมกับเอกชนหรือในรูปแบบพีพีพี หากทำในส่วนนี้ได้ผลก็เชื่อว่างบประมาณจะเข้าสู่สมดุลได้เร็วขึ้น 
สำหรับด้านการหารายได้ก็ต้องดูว่าจะหารายได้เพิ่มได้อย่างไร เช่น เร่งนำภาษีที่ดินและสิ่งปลูกสร้างมาใช้ รวมถึงภาษีด้านสิ่งแวดล้อมต่างๆ เพราะปัจจุบันทั่วโลกให้ความสำคัญกับเรื่องนี้กันหมดแล้ว